钦定古今图书集成/明伦汇编/氏族典/第161卷 > 韩建
## 钦定古今图书集成/明伦汇编/氏族典/第161卷 > 韩建

按《五代史韩建传》：“建字佐时，许州长社人也。少为蔡
州军校，隶忠武军将鹿晏弘，从杨复光攻黄巢。巢破，
复光亦死，建乃以麾下兵西迎僖宗于蜀，拜金吾卫
将军。僖宗还长安，建为潼关防御使、华州刺史。大顺
元年，以兵属张濬伐晋，濬败，建自含山遁归河中。王
重盈死，诸子珂、珙争立，晋人助珂，建与王行瑜、李茂”
贞助珙，昭宗不许。建等大怒，以三镇兵犯京师。昭宗
见建等责之，行瑜、茂贞惶恐战，汗不能语，独建前自
陈述，乃杀宰相韦昭度、李磎等，谋废昭宗。会晋举兵
且至，建等惧，乃还。乾宁三年，李茂贞复犯京师，昭宗
将奔太原，次渭北，建遣子允请幸华州，昭宗又欲如
鄜州，建追及昭宗于富平，泣曰：“藩臣倔彊，非止茂贞。
若舍近畿而巡极塞，乘舆渡河，不可复矣！”昭宗遂幸
华州。是时，天子孤弱，独有殿后军及定州三都将李
筠等兵千馀人为卫，以诸王将之。建已得昭宗幸其
镇，遂欲制之，因请罢诸王将兵，散去殿后诸军，累表
不报。昭宗登齐云楼，西北顾望京师，作《菩萨蛮》词三
章，以思归建，心尢不悦，乃率精兵数千围行宫，请诛
李筠。昭宗大惧，遽诏斩筠，悉散殿后及三都卫兵，幽
诸王于十六宅。建复与中尉刘季述诬诸王谋反，以
兵围十六宅，诸王皆见杀。建已杀诸王，乃营南庄，起
楼阁，欲邀昭宗游幸，因以废之，而立德王裕。其父叔
丰谓建曰：“汝陈、许间一田夫尔，遭时之乱，蒙天子厚
恩至此，欲以两州百里之地，行大事覆族之祸，吾不
忍见，不如先死。”因泣下歔欷，建稍恐惧，乃止。光化元
年，昭宗还长安，封建颍川郡王。建辞王爵，乃封建许
国公。梁太祖以兵向长安，遣张存敬攻同州，建判官
司马邺以城降。太祖使邺召建，建乃出降。太祖表建
平卢军节度使。太祖即位，拜司徒、同中书门下平章
事。太祖郊于洛，建为大礼使。罢相，出镇许州。许州军
乱见杀，年五十八。

===韩逊===按《五代史韩逊传》，逊不知其世家，初为灵武军校，当
唐末之乱，据有灵盐，唐即以为节度使，而史失其录，
不见其事。梁开平三年，封朔方节度使韩逊为颍川
王，始见于史。是时，邠宁杨崇本、鄜延李周彝、凤翔李
茂贞皆与梁争战，独逊与夏州李思谏臣属于梁，未
尝以兵争。李茂贞尝遣刘知俊攻逊，不能克，逊亦善
抚其部，部人皆爱之，为逊立生祠。贞明中，逊卒，军中
立其子洙为留后，梁即以为节度使。至庄宗时，又以
洙兼河西节度。天成四年，洙卒，即以洙子澄为朔方
军留后。其将李宾作乱，澄乃上章请师于朝，明宗以
康福为朔方、河西节度使以代澄，由是命吏而相代
矣。韩氏自逊有《灵武传》，世皆无所称述，澄后不知其
所终。